Source: http://www.nemzetibazis.hu/blog/2017/11/dontott-a-kuria-megis-johet-nepszavazas-a-civiltorvenyrol/
Timestamp: 2018-01-19 19:22:53
Document Index: 13172232

Matched Legal Cases: ['Kúria ', 'Kúria ', 'Kúria ', 'bíróság ', 'Kúria ', 'bíróság ', 'Kúria ']

Döntött a Kúria: mégis jöhet népszavazás a civiltörvényről - Nemzeti bázis
By Nemzeti bázis on	 2017-11-08 No Comments	/ 443 views
A népszavazási kérdést Kádár Barnabás, a Momentum volt elnökségi tagja magánszemélyként nyújtotta be.
“Egyetért-e Ön azzal, hogy az Országgyűlés helyezze hatályon kívül a külföldről támogatott szervezetek átláthatóságáról szóló 2017. évi LXXVI. törvényt?”
– szólt a kérdés.
A Nemzeti Választási Bizottság (NVB) július 25-i ülésén megtagadta a kérdés hitelesítését, de a Kúria a felülvizsgálati eljárásában most mégis hitelesítette. A Kúria keddi ülésén elfogadott végzés jogerős.
A NVB nyáron arra hivatkozva tagadta meg a kérdés hitelesítését, hogy az nem felel meg az egyértelműség követelményének.
A bizottság szerint a kérdés formailag a törvény hatályon kívül helyezését kezdeményezi, a civil szervezetek adminisztratív kötelezettségének megszüntetésére irányul, ugyanakkor a törvény preambulumában is szerepel, hogy a törvény a pénzmosás megakadályozására irányuló hazai fellépés egyik eszköze is.
Az NVB szerint a törvény hatályon kívül helyezése ezt is érintené, ez pedig olyan következmény, amely a kérdés megfogalmazása alapján a választópolgárok számára nem nyilvánvaló.
A felülvizsgálati kérelmet kedden elbíráló Kúria viszont úgy ítélte meg, hogy a kérdés megfelel az egyértelműség követelményének. A bíróság szerint ugyanis nincs sem olyan tényleges, sem olyan potenciális következmény, amely a kérdés feltevése alapján rejtve marad a választópolgár előtt.
A mostani végzés indoklásában azt írták, hogy a kérdésben azonosítható a törvény, és a következetes alkotmánybírósági és kúriai gyakorlat szerint az állampolgároktól a népszavazási kérdés tekintetében elvárható, hogy a vonatkozó jogszabályok ismeretének birtokában legyenek és ennek megfelelően adják le a szavazatukat.
Vagyis a hatályon kívül helyezni kívánt törvényt cím és szám szerint megjelölő népszavazási kérdés alapesetben nem sérti a választópolgári egyértelműség követelményét.
A Kúria szerint az átláthatóság biztosítására irányuló cél magából a törvénycímből egyértelműen kitűnik, amely cím a népszavazásra feltenni szándékozott kérdés szövegének is részét képezi.
Az átláthatóság magában foglalja a pénzügyi átláthatóságot is, így azt is, hogy a törvény hozzájárul a pénzmosás elleni küzdelemhez – érvelt a Kúria.
Vagyis a bíróság szerint nem állítható, hogy a kérdésben foglalt tartalom és a kérdés tényleges hatása nincsen egymással összhangban, és emiatt sérül a választópolgári egyértelműség követelménye.
civiltörvény Kúria Momentum Mozgalom népszavazás
A Momentum orosz honlapokat indít a Fidesz és a Jobbik ellen
Így lett a nagy zöld sasból kicsi narancsbirka
Íme a legfontosabb beszédek az ellenzéki majálisról
A Momentum szinte mindenkit elzavarna a közéletből az elmúlt 27 év pártjai és politikusai közül